# Doctor Brants Narrenschiff/Von Falschheit und Betrug

| « Vom Ohrenblasen | Sebastian Brant Doctor Brants Narrenschiff | (Vom Endechrist) » |
| fertigFertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |||
| Für eine seitenweise Ansicht und den Vergleich mit den zugrundegelegten Scans, klicke bitte auf die entsprechende Seitenzahl (in eckigen Klammern). |||
[139r]
Man spüert wol jnn der alchemy Vnd jnn des wynes artzeny Was falsch / vnd bschisß vff erden sy
Betru$^e$ger sint / vnd fa$^e$lscher vil Die to$^e$nen recht zu$^o$m narren schiff Falsch lieb / falsch rott / falsch frünt / falsch gelt Voll vntrüw ist yetz die gantz welt
[139v]
Bru$^o$derlich lieb / ist blynd vnd dott
Vff btrogenheyt eyn yeder gat Do mit er nutz hab on verlust Ob hundert joch verderben sust Keyn erberkeyt sicht man me an
Man loßt es über die selen gan
Echt eyns dings mo$^e$cht kumen ab Got geb ob tusent sturben drab / Vor vß loßt man den win nit bliben Groß falscheyt du$^o$t man mit jm triben
Salpeter / schwebel / dottenbeyn
Weydesch / senff / milch / vil krut vnreyn
Stoßt man zu$^o$m puncten jn das fasß Die schwangern frowen drincken das Das sie vor zyt genesen dick
Vnd sehen eyn ellend anblick /
Vil kranckheyt springen ouch dar vß Das mancher fert jns gernerhuß Man du$^o$t eyn lam rosß yetz beschlagen Das wol geho$^e$rt vff den spitel wagen
Das mu$^o$ß leren vff filtzen stan
Als solt es nachts zu$^o$ metten gan So es von armu$^o$t hinckt vnd za$^e$lt Mu$^o$ß es doch yetz geltten syn gelt Do mit beschissen werd die welt
Man halt kleyn mossen / vnd gewicht
Die elen sint kurtz zu$^o$ gericht Der koufflad mu$^o$ß gantz vinster syn Das man nit seh des tu$^o$ches schyn Die wile eyner du$^o$t sehen an
[140r]
Was narren vff dem laden stan
Gent sie der wogen eynen druck Das sie sich gen der erden buck / Vnd frogen eyns / wie vil man heysch Den tumen wigt man zu$^o$ dem fleysch
Man ert den weg yetz zu$^o$ der furch
Die alte müntz ist gantz har durch Vnd mo$^e$cht nit lenger zyt beston Hett man jr nit eyn zu$^o$satz gethon Die müntz die schwa$^e$chert sich nit kleyn
Falsch gelt / ist worden yetz gemeyn
Vnd falscher ratt / falsch geystlicheyt Münch / priester / ba$^e$gin / blotzbru$^e$der treit Vil wo$^e$lff gond yetz jnn scha$^e$ffen kleidt Do mit ich nit vergeß hie by
Den grossen bschisß der alchemy
Die macht das sylber / golt / vff gan Das vor ist jnn das sta$^e$cklin getan Sie goucklen / vnd verschlagen grob Sie lont eyn sehen vor eyn prob
So würt dann bald eyn vncken druß
Der guckuß manchen tribt von huß Der vor gar sanfft / vnd trucken saß Der stoßt syn gu$^o$t jnns affen glaß Biß ers zu$^o$ buluer so verbrennt
Das er sich selber nit me kennt
Vil hant also verderbet sich Gar wenig sint syn worden rich Dann Aristoteles der gycht Die gstalt der ding wandeln sich nicht
[140v]
Vil fallen schwa$^e$r jn dise su$^o$cht
Den doch dar vß gat wenig fru$^o$cht / Für golt man kupfer yetz zu$^o$ rüst Müßdreck man vnder pfeffer myscht Man kan das beltzwerck alles verben
Vnd du$^o$t es vff das schlechtest gerben
Das es behelt gar wenig hor Wann mans kum treit eyn viertel jor Zysmüß die geben bysem vil Des gstanck man schmeckt eyn halbe myl
Die fulen herring man vermyst
Das man verkoufft sie gar für frysch All gassen sint fürkouffer vol Gremperwerck triben schma$^e$ckt gar wol Fyrn / vnd nüw / man verma$^e$ncklen kan
Mit btrügniß gat vmb yederman
Keyn kouffmanschatz stat jnn sym werd Jeder mit falsch vertriben bga$^e$rt Das er syns kroms mo$^e$g kumen ab Ob es Gall / vberbeyn / joch hab
Sellig on zwifel ist der man
Der sich vor falsch yetz hu$^e$ten kan Das kynd syn eltern btrügt vnd mog Der vatter hat keynr syppschafft frog Der wyrt den gast / der gast den würt
Falsch / vntrüw / bschyß würt gantz gspürt
Das ist dem endkryst gu$^o$t fürlouff Der würt jnn falsch du$^o$n / all syn kouff Dann was er gdenckt / heißt / du$^o$t / vnd lert Würt nüt dann falsch / vntrüw / verkert